ดูจากชื่อร้าน ก็คงจะเดากันได้แล้ว ว่าร้านนี้เค้าขายอะไร ถูกต้องล่ะครับ ตามชื่อเลย Cheesecake นั่นเอง แต่ที่สำคัญ cheesecake ของที่นี่ เค้าว่าบินตรงมาจาก NY ด้วยนะ แถมขนาดยังใหญ่มาก ทานคนเดียวนี่ อิ่มแทนข้าวเลยล่ะ หน้าตาที่เห็นในรีวิว ของพวกพี่ๆในวนใน น่าทานสุดๆไปเลย แบบนี้จะให้ผมพลาดได้ยังไง มาลองชิมบ้างดีกว่า

พิกัดของร้านนี้ก็จะอยู่ใน CDC ในโซนร้านอาหาร (50% เป็นชาบู กับ ปิ้งย่าง 555+) โดยร้านนี้จะเป็นร้านเล็กๆ อยู่ตรงบริเวณซอยมุมตึก ด้านที่ติดกับลานจอดรถ ฝั่งติดกันกับถนนใหญ่ อยู่ติดกับร้านขายข้าวราดแกงอ่ะ

บรรยกาศภายในร้านก็ ตกแต่งได้สวยดี เก้าอี้โซฟานุ่มดี มีให้เลือกหลายมุมเลย ตั้งแต่มาคนเดียว ถึงมาเป็นแก๊ง ด้านในสุดเป็นตู้ขนม ร้านนี้ชิลๆ "ออเดอร์ -> จ่ายเงิน -> นั่งรอ" ร้านนี้ลูกค้าเยอะดีแหะ มีเดินเข้าเดินออกตลอด และที่ผมชอบคือ ร้านนี้แอร์เย็นม๊วก นั่งนานๆนี่หนาวเลย ถ้าใครชอบแบบ OpenAir ด้านนอกร้านก็มีโต๊ะนะ แต่เก้าอี้จะไม่นุ่ม นั่งข้างในดีกว่าเยอะ 

ร้านนี้เท่าที่สำรวจเมนู ก็มีของคาวด้วยนะ พวกเบอเกอร์อ่ะ แต่มาร้านนี้ ที่พลาดไม่ได้คือของหวาน พวกเค้กต่างๆนั่นเอง นอกจากนั้นถ้ากลัวติดคอ ที่นี่มีทั้งชา, กาแฟ, น้ำปั่น, อิตาเลียนโซดา ส่วนวันที่ผมไปมีเค้ก อยู่ในตู้ประมาณ 5-6 แบบ แต่ที่ดังๆ ของร้านนี้ก็คือ NYCC อันนี้พลาดไม่ได้ ต้องสั่งมาลอง ผมเลยจัดมาพร้อมน้ำ 1 แก้ว

• New York Cheesecake (205.-)
มาถึงพระเอกของร้านนี้แล้ว ตอนไปออเดอร์เค้าจะถาม ว่าเอาซอสอะไร มี 2 ทางเลือกคือ ซอสสตอเบอร์รี่ กับ บลูเบอร์รี่ ใครชอบแบบไหนก็จัด ตอนมาเสิร์ฟนี่ขนาด สะใจผมมากเลย ใหญ่เต็มจาน ทานหมดก้อนนี่อิ่มแทนข้าว (อันนี้คอนเฟิร์ม เพราะลองมาแล้ว) ตัวเนื้อชีสเค้กเนียนมาก พอชิมเข้าไปคำแรก โหว..เข้มข้นนุ่มมาก อร่อยสุดๆไปเลย แป้งด้านใต้จะแข็งๆหน่อย แต่เวลาทานเข้าไป พอโดนน้ำลายกลับนุ่มซะงั้น สมแล้วที่อยากชิมมานาน

• Lychee Soda (75.-)
น้ำโซดาใสแจ๋ว (จะให้ลิ้นจี่มีสีรึไง) เสิร์ฟมาในแก้วใบใหญ่ สไตล์เหมือนถีงอีกล่ะ แต่รสชาตินี่จืดไปหน่อย ความหอมหวาน กับ รสเปรี้ยวนิดๆ นี่จืดจางไปนิด พยามคนตั้งนาน แต่ยังไงมันก็ยังไม่หวานขึ้น ผิดหวังเล็กน้อยครับ


การบริการของร้านนี้ ผมว่าก็บริการดีนะ พนง. อัธยาศัยดี ยิ้มแย้มกับลูกค้า มีการแนะนำเมนู พร้อมให้ข้อมูลเมนู พูดจาสุภาพ แถมเสิร์ฟออเดอร์ ให้ลูกค้ารวดเร็ว โดยรวมก็ ถือว่าโอเคเลยล่ะ 

ความคุ้มค่ากับเงินที่เสียไป สำหรับชีสเค้กนี่คุ้มค่า แต่โซดานี่ไม่ค่อยนัก การบริการดี ขนมอร่อย(มาก) บรรยกาศดี แอร์เย็น(จนหนาว) ผมว่าราคาไปกันได้ กับคุณภาพแบบนี้